**РЕЦЕНЗИЯ**

от проф. д-р Мадлен Данова

за

конкурс за „доцент“ в научна област „хуманитарни науки“,

направление 2.1 „Филология“ (северноамериканска литература - английски),

катедра „Англицистика и американистика“, Факултет по класически и нови филологии, Софийски университет “Св. Климент Охридски”,

обявен в „Държавен вестник“, бр. 96/17.11.2023 г.

1/ **Данни за конкурса**

Обявеният конкурс за доцент по северноамериканска литература отговаря на всички изисквания на Закона за развитието на академичния състав в РБългария и на Правилника за неговото прилагане, както и на Правилника за условията и реда за придобиване на научни степени и заемане на академични длъжности в СУ. Не са констатирани никакви процедурни нарушения. Единственият кандидат, д-р Галина Николова Аврамова, е представила всички необходими документи за участие в конкурса.

2/ **Данни за кандидата**

Галина Аврамова завършва английска филология през 1993 г. в катедра „Англицистика и американистика“ на Софийския университет „Св. Климент Охридски“. От 1998 г. започва работа като асистент в катедра „Западни езици“ във Факултета по класически и нови филологии, СУ, а през 2002 г. е назначена за старши асистент в катедра „Англицистика и американистика“. През 2011 г. е преназначена като главен асистент в същата катедра и е зачислена като докторант на самостоятелна подготовка към катедра „Теория на литературата“ към Факултета по славянски филологии, където през 2014 г. защитава дисертационен труд на тема „Проблеми на идентичността и особености на постмодерния наратив у Тимъти Финдли“ и получава образователната и научна степен „доктор“, която е и първата докторска степен по канадистика в Софийския университет. Тя води лекционни курсове по канадска култура и литература и по американска литература, както в бакалавърските специалности на катедрата, така и в магистърските програми.

Галина Аврамова е представила Справка за изпълнение на минималните национални изисквания по чл. 2Б , ал. 2 и 3 от ЗРАСБР със съответните доказателства, от която става видно, че по показателите от Група А при мин. изискуеми 50 т., тя има **50 т.**, по показателите от Група В, при мин. изискуеми 100 т., тя има **100 т.** , по показателите от Група Г, при мин. изискуеми 200 т. тя има **210 т.** и по показателите от Група Д, при мин. изискуеми 50 т., тя има **50 т**., общо **410 т.** при мин. изискуеми 400 т. Въз основа на гореизложеното е видно, че Галина Аврамова напълно отговаря на минималните национални изисквания за заемане на академичната длъжност „доцент“.

**3/ Описание на научните трудове**

Галина Аврамова участва в конкурса с една монография, *Образи на войната: американски и канадски романи за Втората световна война* (ИК УНСС, София, 2023 г.), една книга, *Децата на мрака: романът на Тимъти Финдли „Пилгрим“*(Университетско издателство „Св. Климент Охридски“, София, 2019 г.)*,* публикувана на базата на защитения дисертационен труд и десет статии, студии и глави от колективни монографии, посветени на американската и канадската литератури и култури.

Монографията *Образи на Войната: американски и канадски романи за Втората световна война* представя широко и задълбочено изследване на темата за войната в творчеството на едни от безспорно най-големите имена на военния роман от втората половина на ХХ-ти век в американската световна литература, Норман Мейлър, Джоузеф Хелър и Кърт Вонегът, както и в творчеството на Уилям Уортън и канадския писател Майкъл Ондатджи. Романите, които са предмет на анализ, също са едни от шедьоврите на този жанр, *Голите и мъртвите,* 1948, *Параграф 22,* 1961, *Кланица 5,* 1969, *Отбой в полунощ,* 1982 и *Английският пациент,* 1992, като по този начин Галина Аврамова успява да улови променящите се нагласи и светоглед от края на Втората световна война, през бурните шестдесет до края на двадесети век.

Изследването е структурирано като анализ на няколко основни наратива, които изграждат образа на войната в тези произведения – „войната като кризисно събитие“, „армията – патос, лицемерие, абсурд“, „алтернативите на мирния живот“ и „пътища на спасението“, като това са и заглавията на отделните глави. На базата на задълбочен литературен анализ Галина Аврамова проследява темата за войната като основа за изграждане на „сложната картина на човешката екзистенция“ (стр.143), като обвързва романите на северноамериканските писатели с историческата динамика на войната и критическите рефлексии спрямо войната в световната критика и литература, за да покаже универсалността на тази тема (стр.26), като в заключение изследването стига до извода, че човешката цивилизация все още не е извървяла своя път до премахването на страданията и смъртта, които носи войната.

Интересен ракурс в това изследване е включването на канадската гледна точка на един писател, Майкъл Ондатджи, който макар и израснал в друга културна среда и рядко пишеш произведения, които да са директно свързани с Канада, успява да представи типичната за канадския светоглед многопластовост и дълбочина на културното самоосъзнаване и изграждане на толерантност и търпимост към „другостта“. Това, което обединява, тези толкова разнородни по жанровите си характеристики романи, в крайна сметка се оказва именно този неунищожим човешки стремеж към доброто, към „по-добрите ангели“ на собствената ни природа. Галина Аврамова успява да „обговори“ това търсене на своя собствена идентичност от героите на тези романи, която не се подчинява на абсурда на войната и успява да се съхрани независимо от страданието и травмите, които войната причинява.

Проблемите на разколебаната идентичност на постмодерния човек е основна тема и в статиите и студиите, с които Галина Аврамова участва в конкурса, както и в книгата, издадена на базата на дисертационния й труд. Те могат да бъдат групирани най-общо в две групи – тези, посветени на канадската културна идентичност и канадския мултикултурализъм като статиите „Канадската културна идентичност: в търсене на литературния канон“, „Проблеми на идентичността и особености на постмодерния наратив у Тимъти Финдли: Свое и „чуждо” в романовия текст“ и „Racism of Another Type: Canadian Multiculturalism in the 21st Century“ и тези, които представят един по-глобален подход при анализирането на литературните произведения като „Toward a Dynamic Definition of World Literature: M. G. Vassanji's Mosaic of Change“, „Myth and Meaning in the Post-Modern World: A Glimpse at Timothy Findley’s *Not Wanted on the Voyage“*, „Between Memory and Desire: M.G.Vassanji’s novel *No New Land“*, „Опасен ли е Хари Потър?“ и „По следите на вълшебната приказка: романът на Толкин *Властелинът на* *пръстените“.*

Във всички, представени от кандидатката, статиите, виждаме и един дълбоко критичен поглед към постмодерното писане, което проблематизира историята, като преобръща „великите наративи на модерността“, за да ни представи една алтернативна история, която често се превръща в безкрайни огледални отражения, които пораждат все нови значения и репрезентации.

**4/ Приноси**

От гореизложеното става ясно, че един от основните приноси на Галина Аврамова е критическото представяне пред академичната аудитория от една страна на едни от най-знаковите фигури на съвременната канадска литература като Тимъти Финдли, М. Г. Васанджи и Майкъл Ондатджи и от друга – изследването и критическото преосмисляне на някои от най-болезнените теми на съвременността като войната, страданието, болката и смъртта, и силата на човешкия дух и въображение, които успяват да създадат алтернативни светове, в които хората да запазят доброто. Задълбоченото изследване на литературните произведения от американската и канадската литератури, което Галина Аврамова ни предлага, разкрива крехкостта на изградените идентичности и дълбоките разриви в колективното несъзнавано на съвременното общество.

Двете монографии и статиите са доказателство за натрупания опит в съпоставителните изследвания на различни културни и интелектуални контексти, които характеризират съвременните северноамериканските общества, който Галина Аврамова е изградила през годините и й е помогнал да се утвърди като един от водещите изследователи в северноамериканската литература у нас. Това е особено видно в представената монография, която представя умело боравене с текстове от различни култури и епохи, обединени около една универсална тема.

**5/ Преподавателска и проектна дейност**

Преподавателската работа на Галина Аврамова до голяма степен отразява нейните научни търсения и предпочитания. Създадените и водени от нея избираеми курсове по канадистика и популярна американска литература са търсени от студентите, които откриват нови полета за изучаване и изследване на англофонските общества в Северна Америка. Понастоящем тя води три избираеми курса, посветени на канадската култура и литература, и семинарните занятия от задължителния курс по американска литература, като вече е започнала и разработката на лекционния курс по американска литература за студентите от бинарните специалности с английски език на Софийския университет. Особено популярен сред студентите е курсът по популярна американска литература, който д-р Аврамова води от самото му създаване.

Галина Аврамова се включва и много активно в научноизследователски проекти, както университетски, така и международни, като тя е и много активен член на Българската асоциация по канадистика и на Централноевропейската асоциация по канадистика. Член е и на Българската асоциация по американистика, както и на Българското дружество за британски изследвания. Галина Аврамова е и активен член на редакционните колегии на няколко научни списания и редактор на научни сборници и колективни монографии.

**6/ Заключение**

В заключение, и въз основа на гореизложеното, мога уверено да заявя, че кандидатката отговаря на всички необходими изисквания за заемане на тази академична длъжност и препоръчвам на уважаемото жури да избере д-р Галина Аврамова за доцент по северноамериканска литература.

проф. д-р Мадлен Данова